Podmienky použitia poskytnutých finančných prostriedkov dotácie na výskum a vývoj
_______________________________________________________________________________

1.	Úvod

Pri hospodárení s finančnými prostriedkami dotácie je príjemca povinný postupovať podľa všeobecne záväzných právnych predpisov najmä zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a metodických pokynov a usmernení Ministerstva obrany Slovenskej republiky (ďalej len „ministerstvo“ alebo "poskytovateľ").

Poskytovanie finančných prostriedkov na podporu výskumu a vývoja právnickým a fyzickým osobám – podnikateľom - je štátnou pomocou podľa zákona č. 231/1999 Z. z. o štátnej pomoci      v znení neskorších predpisov a Nariadenia Komisie (ES) č. 800/2008 zo 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách).

Ak pre žiadateľa – právnickú osobu oprávnenú na podnikanie alebo fyzickú osobu oprávnenú na podnikanie má dotácia charakter minimálnej pomoci (de minimis) podľa nariadenia Komisie (ES) č. 1998/2006 z 15.decembra 2006 o uplatňovaní článkov 87 a 88 Zmluvy o založení ES na pomoc de minimis (Ú.v. L 379, 28.12.2006). Pred poskytnutím minimálnej pomoci žiadateľ o dotáciu predloží poskytovateľovi čestné vyhlásenie v písomnej podobe o všetkej minimálnej pomoci prijatej počas predchádzajúcich dvoch fiškálnych rokov a počas prebiehajúceho fiškálneho roku. Minimálna pomoc v priebehu akéhokoľvek obdobia troch fiškálnych rokov nesmie prekročiť v prepočte súhrnne 200 000 EUR pre jedného žiadateľa. Príjemcovia minimálnej pomoci sú podľa § 22 zákona   č. 231/1999 Z. z. o štátnej pomoci v znení neskorších predpisov povinní štvrťročne oznamovať Ministerstvu financií SR prijatie tejto pomoci, a to do 30 dní po uplynutí kalendárneho štvrťroku, v ktorom minimálnu  pomoc prijali. 

Dotácia sa poskytuje na základe zmluvy medzi ministerstvom a príjemcom.

Príjemca, ktorému sa poskytujú verejné prostriedky, zodpovedá za hospodárenie s nimi  a je povinný pri ich používaní zachovávať hospodárnosť, efektívnosť a účinnosť ich použitia.

2.	Oprávnené výdavky/náklady na riešenie projektu 

Oprávnené výdavky sú výdavky, ktoré boli, z časového hľadiska, skutočne vynaložené počas obdobia stanoveného v zmluve o poskytnutí dotácie vo forme nákladov alebo výdavkov prijímateľa a z vecného hľadiska spĺňajú kritériá oprávnenosti. Oprávnené výdavky/náklady          v zmysle ustanovenia § 17 zákona č. 172/2005 Z. z na riešenie projektu výskumu a vývoja (ďalej len „VaV“) obsahujú príslušné položky priamych a nepriamych nákladov.

Výdavky/náklady na projekt alebo na inú podporovanú činnosť musia byť kalkulované   a uvedené v rozpočte podporovaného projektu a podrobne zdôvodnené v členení podľa položiek predloženej kalkulácie nákladov. Z ich zdôvodnenia musí vyplývať ich nutnosť na riešenie projektu. 
Aby výdavky/náklady mohli byť oprávnenými, musia spĺňať všeobecné pravidlá oprávnenosti výdavkov:
•	vynaložený výdavok je v súlade s platnými všeobecne záväznými právnymi predpismi (slovenská ako aj európska legislatíva);
•	výdavok je vynaložený na projekt (existencia priameho spojenia s projektom) schválený poskytovateľom; 
•	výdavky sú vynaložené na aktivity v súlade s obsahovou stránkou projektu a sú plne  v súlade s cieľmi projektu, výdavky prispievajú k dosiahnutiu plánovaných aktivít projektu;
•	výdavok je realizovaný na oprávnenom území;
•	výdavok je primeraný, t.j. zodpovedá obvyklým cenám v danom mieste a čase;
•	spĺňa podmienky hospodárnosti (minimalizácia výdavkov pri rešpektovaní cieľov projektu), efektívnosti (maximalizácia pomeru medzi vstupom a výstupom projektu)          a účelnosti (nevyhnutnosť pre realizáciu aktivít projektu a priama väzba na ne);
•	výdavok je podložený účtovnými záznamami a dokladmi, ktoré sú riadne evidované  v účtovníctve prijímateľa v súlade s platnými všeobecne záväznými právnymi predpismi;
•	patrí do skupiny výdavkov odsúhlaseného rozpočtu projektu;
•	spĺňa podmienky oprávnenosti výdavkov v zmysle príslušnej výzvy na predkladanie žiadostí o dotáciu;
•	neprekrýva sa s iným výdavkom;

V prípade osobných výdavkov - mzdy, platy, dohody o prácach vykonaných mimo pracovného pomeru je nutné, aby prijímateľ rešpektoval odmeňovanie jednotlivých pracovných pozícií  s ohľadom na jeho predchádzajúcu mzdovú politiku, t.j. nie je možné akceptovať navŕšenie mzdy iba z dôvodu prác vykonávaných na projekte financovaného z dotácie (napr. rozdielne mzdové sadzby za práce vykonávané mimo aktivít projektu a za práce vykonávané na aktivitách projektu; rozdielne hodinové sadzby v prípade viacerých projektov tej istej funkcie - projektový manažér -   u jednej osoby; neopodstatnené rozdielne hodinové sadzby pri odbornom personáli). Takéto navŕšenie bude mať za následok vznik neoprávnených výdavkov. 

Jednotkové ceny uvádzané v rozpočte sú maximálnymi cenami, t.j. nie je možné ich pokladať automaticky za oprávnené v maximálnej výške (ceny uvedené v rozpočte zmluvy o poskytnutí dotácie), nakoľko uvedené jednotkové ceny musia zodpovedať cenám v danom mieste a čase      v zmysle zmluvy o poskytnutí dotácie a zásadám zdravého finančného riadenia. Uvedené môže mať za následok vznik neoprávnených výdavkov, ak nebude dodržané uvedené ustanovenie zmluvy o poskytnutí dotácie a dodržaná zásada zdravého finančného riadenia výdavkov,  t.j. musia byť splnené zásady správneho a efektívneho finančného riadenia a musí byť zaručená dokázateľnosť výdavku a hospodárnosť využitia prostriedkov,  ide najmä o posúdenie výdavkov  z hľadiska hodnoty dosiahnutej za vynaložené prostriedky a nákladovej efektívnosti.

Súčasťou rozpočtu je aj daň z pridanej hodnoty u žiadateľa, ktorý je platiteľom dane z pridanej hodnoty (zdaniteľná osoba), v prípade, ak nemá nárok na odpočet DPH v plnej výške pri danom prijatom plnení v súlade so zákonom č. 222/2004 Z. z. o dani z pridanej hodnoty. U neplatiteľa DPH je daň z pridanej hodnoty oprávneným výdavkom, nakoľko táto osoba si nemôže nárokovať odpočet dane z pridanej hodnoty na vstupe. V prípade, keď je plnenie oprávnené iba v alikvotnej časti, je daň z pridanej hodnoty vzťahujúca sa k tomuto plneniu oprávnená v rovnakej alikvotnej časti. V prípade, že existuje zákonný nárok na odpočet dane z pridanej hodnoty, táto daň nie je oprávneným výdavkom.

Výdavky projektu sú neoprávnenými výdavkami najmä ak ide o:

•	výdavky bez priameho vzťahu k projektu;
•	výdavky, ktoré nie sú v súlade s rozpočtom;
•	výdavky, ktoré vznikli pred počiatočným dátumom oprávnenosti výdavkov (v zmysle zmluvy o poskytnutí dotácie);
•	výdavky definované vo všeobecne záväzných predpisoch a výzve ako neoprávnené.

2.1   Priame výdavky sú výdavky na uskutočnenie činností preukázateľne priamo súvisiacich  s  riešením projektu. Tieto náklady zahŕňajú bežné výdavky a kapitálové výdavky.

2. 1. 1 Bežné výdavky

Mzdové náklady a ostatné osobné náklady (OON) – skupina výdavkov 610 
(§ 17 ods. 3 písm. a) zákona č. 172/2005 Z. z.)

- na riešiteľov zodpovedajúce ich účasti na riešení projektu poskytované v zmysle § 17 ods. 3 písm. a) zákona č. 172/2005 Z. z.. Mzdové náklady a ostatné osobné náklady musia zodpovedať skutočnej práci vynaloženej na riešení projektu a počtu hodín v nadväznosti na počet hodín uvádzaných v návrhu projektu, ktorý bude pri zúčtovaní kontrolovaný.

Pre interných zamestnancov príjemcu ( majú uzatvorenú pracovnú zmluvu s príjemcom), poskytovateľ stanovuje maximálnu hranicu hodinovej mzdy na 9 € na jedného zamestnanca (hrubá mzda).

Poskytovateľ pridelil mzdové prostriedky na riešenie v týchto prípadoch:
1.   na mzdy zamestnancov prijatých podľa pracovnej zmluvy výhradne na riešenie projektu;
2.   na príslušnú časť mzdy, ktorá zodpovedá personálnej kapacite, ktorou sa zamestnanec podieľa na riešení projektu;

Mzdy a OON sú poskytnuté poskytovateľom za týchto podmienok:
•	ak sú použité mzdové prostriedky podľa bodu 1, musí prijímateľ preukázať , že prijal týchto zamestnancov na plný alebo čiastočný úväzok na dobu riešenia projektu;
•	pre vedeckých zamestnancov odmeňovaných podľa bodu 1 a 2 prijímateľ v projekte uvádza celkový počet hodín na riešenie projektu a celkovú sumu mzdových prostriedkov pre jednotlivých zamestnancov;
•	pre technické a administratívne sily, t.j. členov riešiteľského kolektívu v pozícii „ostatní“ sa uvádza len počet zamestnancov plánovaný pre daný rok a celková požadovaná suma;

Mzdy musia zodpovedať obvyklým mzdám za vykonaný druh práce u prijímateľa v danom mieste a v čase. Akékoľvek nadhodnotenie mzdy, t.j. rozdiel medzi nárokovanou mzdou  a reálnou mzdou (cena zodpovedajúca danému druhu práce a v danom mieste a v čase napríklad podľa materiálov Štatistického úradu SR) bude automaticky vyhodnotené ako neoprávnený výdavok.

Poistné a príspevok do poisťovní – skupina výdavkov 620
(§ 17 ods. 3 písm. a) zákona č. 172/2005 Z. z.)

- uplatňuje sa podľa platnej legislatívy.

Cestovné náhrady – skupina výdavkov 631
(§ 17 ods. 3 písm. b) zákona č. 172/2005 Z. z.)

- náklady na tuzemské a zahraničné pracovné cesty do výšky, na ktorú vzniká nárok podľa zákona č. 283/2002 Z. z. o cestovných náhradách v znení neskorších predpisov. 

Energie, voda a komunikácie – skupina výdavkov 632
(§ 17 ods. 3 písm. c) zákona č. 172/2005 Z. z .)

- priamo súvisiace s riešením projektu.

Materiál – skupina výdavkov 633
(§ 17 ods. 3 písm. c) zákona č. 172/2005 Z. z .)

- náklady na materiál priamo súvisiaci s riešením projektu.

2.2	Nepriame výdavky/náklady 
        (§ 17 ods. 4  zákona č. 172/2005 Z. z.)

Nepriame výdavky/náklady majú charakter bežných výdavkov. Sú to náklady na úhradu činností súvisiacich s riešením projektu, ktoré nie je možné priamo priradiť k činnostiam projektu, napr. časť mzdových nákladov obslužných zamestnancov vrátane ostatných osobných nákladov, zdravotné a sociálneho poistenia obslužného personálu, náklady na drobný spotrebný materiál, účtovné odpisy majetku príjemcu a jeho partnerov v nadväznosti na jeho využívanie.

Nepriame výdavky môžu tvoriť maximálne 20 % z celkovej výšky poskytnutej dotácie. 

      3. Neoprávnené výdavky na riešenie projektu

Za neoprávnené výdavky poskytovateľ považuje všetky výdavky odporujúce príslušným ustanoveniam zákona č. 172/2005 Z. z. v znení zákona č. 233/2008 Z. z., najmä však:
-	náklady na daň z pridanej hodnoty v prípade, ak príjemca si môže uplatniť odpočítanie dane z pridanej hodnoty v zmysle zákona č. 222/2004 Z. z. o dani z pridanej hodnoty;
-	rôzne členské poplatky v domácich a zahraničných organizáciách (poplatok je možné uznať iba v prípade, ak je to spojené s možnosťou vstupu do knižníc, príp. so zľavou na nákup odbornej literatúry a časopisov potrebných pre riešenie projektu, čo je potrebné doložiť dokladom);
-	poplatky za bežné jazykové a štatistické, počítačové kurzy;
-	vydávanie monografií, učebníc a pod. na komerčné účely;
-	predplatné odborných časopisov súvisiacich s riešeným projektom, mimo obdobia riešenia projektu;
-	poistenie vozidiel a iného majetku, celoročné diaľničné známky;
-	poplatky za akreditáciu, koncesionárske poplatky;
-	poplatky za odvoz a likvidáciu odpadu (okrem špeciálneho v súvislosti s projektom);
-	náklady na propagáciu, marketing, reklamu, predaj a distribúciu výrobkov a pod.;
-	úroky z dlhov a ďalšie finančné záväzky nesúvisiace s riešením projektu;
-	náklady na rekonštrukciu kancelárskych a laboratórnych priestorov;
-	náklady na obstaranie kancelárskeho a laboratórneho nábytku;
-	náklady na nákup, opravu, odpisy a údržbu motorových vozidiel bežne využívaných riešiteľskou organizáciou.

4.  Preukazovanie oprávnenosti výdavkov

Príjemca dokladá oprávnené výdavky najmä nasledovnou dokumentáciou:
- účtovné doklady;
- doklady o úhrade (bankový výpis, výdavkový pokladničný doklad);
- inú dokumentáciu požadovanú poskytovateľom na preukázanie oprávnenosti výdavkov.

      V prípade identifikovania nedostatkov v rámci administratívneho overovania hospodárenia príjemcu, poskytovateľ môže vyzvať príjemcu na ich odstránenie. V prípade zistenia závažných nedostatkov, alebo nedoplnenia požadovaných údajov v stanovenej lehote,  poskytovateľ má právo znížiť dotáciu o neoprávnené výdavky, ku ktorým príjemca ani na základe výzvy na doplnenie nepredložil relevantnú podpornú dokumentáciu preukazujúcu oprávnenosť uskutočneného výdavku. Poskytovateľ je oprávnený znížiť výšku dotácie z dôvodu existencie neoprávnených výdavkov aj bez predchádzajúceho vyzvania príjemcu, pokiaľ príjemca nesplnil všetky požiadavky uvedené v záväzných dokumentoch. Poskytovateľ je oprávnený pozastaviť/zamietnuť/znížiť platbu príjemcovi, pokiaľ zistí nedostatky na strane príjemcu.

4.1 Náležitosti faktúry dodávateľa/zhotoviteľa 

Faktúra dodávateľa/zhotoviteľa musí obsahovať nasledovné údaje:
- číslo faktúry,
- obchodné meno a sídlo objednávateľa (príjemcu),
- obchodné meno a sídlo zhotoviteľa, faktúry
- číslo a názov Zmluvy o dielo (označenie časti Zmluvy o dielo),
- názov a adresa banky zhotoviteľa,
- číslo účtu zhotoviteľa,
- suma požadovaná na platbu v EUR  zaokrúhlená na dve desatinné miesta,
- náležitosti pre účely DPH (sadzba DPH, DIČ),
- podpis zodpovednej osoby za zhotoviteľa.

Pre preukázanie dodávaných tovarov, poskytnutých služieb alebo vykonaných prác uvádzať vo faktúrach názov Projektu. 

4.2 Náležitosti dokladovania výdavkov na projekt 

Príjemca vedie pri dokladovaní výdavkov na projekt nasledovnú dokumentáciu:

4.2.1 Personálne výdavky - interné (pracovnoprávne vzťahy - pracovný pomer, služobný pomer, dohody o prácach vykonaných mimo pracovného pomeru)

Pracovná zmluva
- pracovná zmluva a platový návrh (vrátane dodatkov),
- pracovné výkazy, 
- mzdový list, resp. výplatnú pásku,
- členenie oprávnenej mzdy na podpoložky platnej ekonomickej klasifikácie (platí pre štátne rozpočtové organizácie),
- sumárny prehľad,
- spôsob výpočtu oprávnenej mzdy (ak relevantné),
- bankový výpis (originál alebo overená kópia), resp. výdavkový pokladničný doklad (originál alebo overená kópia) dokumentujúci reálnu úhradu - príjemca je povinný označiť na bankovom výpise okrem úhrady oprávnenej mzdy zamestnancovi aj zodpovedajúce odvody vrátane dane     z príjmov fyzických osôb.

Dohody
- dohoda o vykonaní práce, resp. iná dohoda,
- pracovné výkazy ,
- sumárny prehľad,
- mzdový list, resp. výplatná páska,
- spôsob výpočtu oprávnenej výšky výdavku (ak relevantné),
- bankový výpis (originál alebo overená kópia), resp. výdavkový pokladničný doklad (originál alebo overená kópia) dokumentujúci reálnu úhradu - prijímateľ je povinný označiť na bankovom výpise okrem úhrady oprávnenej mzdy zamestnancovi aj zodpovedajúce odvody vrátane dane z príjmov fyzických osôb

4.2.2 Personálne výdavky - dodávka služieb (zmluvné vzťahy na základe napr. Obchodného zákonníka, Občianskeho zákonníka - zmluvné vzťahy mimo pracovnoprávnych vzťahov, služobných pomerov)

-	písomná dokumentácia k verejnému obstarávaniu (ak relevantné v zmysle zmluvy o poskytnutí dotácie alebo príručky pre príjemcu),
-	spôsob výpočtu oprávnenej výšky výdavku (ak relevantné),
-	písomná zmluva  v súlade s platným všeobecne záväzným právnym predpisom,
-	faktúra (ak relevantné),
-	preberací protokol a pracovné výkazy o vykonaní príslušných aktivít/prác (pracovné výkazy je potrebné doložiť aj v prípade, ak výsledkom aktivity je dielo),
-	bankový výpis (originál alebo overená kópia), resp. výdavkový pokladničný doklad (originál alebo overená kópia) dokumentujúci reálnu úhradu.

4.2.3  Cestovné náhrady (tuzemské a zahraničné pracovné cesty) 

-	cestovný príkaz,
-	cestovný lístok (ak relevantné),
-	doklad za ubytovanie,
-	písomná správa zo služobnej cesty,
-	pri využití súkromného motorového vozidla pre služobné účely: overená kópia technického preukazu, spôsob výpočtu oprávnených výdavkov (je postačujúce, ak postup pre výpočet je uvedený v cestovnom príkaze, doklad o výške cestovného prostredníctvom verejnej dopravy (napr. potvrdenie dopravcu),
-	bankový výpis dokumentujúci reálnu úhradu, resp. výdavkový pokladničný doklad dokumentujúci reálnu úhradu (ak relevantné - cestovné príkazy môžu obsahovať pokladničný doklad),
-	v prípade stravného, cestovného alebo ubytovacích služieb poskytnutých na faktúru (prílohami   k faktúre je písomná objednávka alebo písomná zmluva, dodací list, resp. preberací protokol a písomná dokumentácia k verejnému obstarávaniu - ak relevantné) ako podporná dokumentácia sa predloží prezenčná listina, na ktorej bude uvedené prebratie stravného, cestovného alebo poskytnutie ubytovania účastníkmi a presný termín a čas konania aktivity,
-	pri využití motorového vozidla organizácie pre služobné účely: žiadanka na prepravu (relevantná žiadanka na prepravu týkajúca projektu), kniha jázd (relevantné strany knihy jázd) s označenými pracovnými cestami súvisiacimi s projektom, faktúra alebo pokladničný blok ERP (elektronická registračná pokladňa) z nákupu PHM, overená kópia technického preukazu, zákonná poistka (ak relevantné - uplatňuje sa, ak príjemca si nárokuje na čiastočnú úhradu, zákonnú poistku motorového vozidla organizácie), spôsob výpočtu oprávnených výdavkov na pohonné hmoty,
-	doklady o ďalších nevyhnutných výdavkoch (napr. taxi služba - ak vnútroorganizačné smernice neumožňujú úhradu taxi služby - uvedené výdavky budú neoprávnené ) vrátane písomného zdôvodnenia použitia taxi služby),
-	spôsob výpočtu oprávnenej výšky výdavku (ak relevantné).

4.2.4   Energie a nájomné (priestorov)

- faktúra (nie vnútroorganizačná faktúra),
- písomná objednávka alebo písomná zmluva v súlade s platným všeobecne záväzným právnym predpisom (ak relevantné),
- spôsob výpočtu oprávnenej výšky výdavku (nájomné, elektrická energia, voda, plyn, teplo a iné) (ak relevantné),
- bankový výpis (originál alebo overená kópia), resp. výdavkový pokladničný doklad (originál alebo overená kópia) dokumentujúci reálnu úhradu.

4.2.5  Spotrebný tovar, prevádzkový materiál a nájomné (stroje, prístroje)

-	písomná dokumentácia k verejnému obstarávaniu (ak relevantné v zmysle zmluvy o poskytnutí dotácie alebo schémy pomoci),
-	písomná objednávka alebo písomná zmluva (zmluva musí byť v súlade s platným všeobecne záväzným právnym predpisom) vrátane dodatkov k uzavretej písomnej zmluve. Písomná zmluva sa vyžaduje vždy, ak hodnota obstarávaného zariadenia/vybavenia (vrátane nehmotného majetku) prekročí hodnotu 5 000,00 EUR, pod písomnou zmluvou sa na účely preukazovania oprávnenosti výdavkov myslí právny úkon dvoch, resp. viacerých zmluvných strán, ktorý obsahuje podstatné náležitostí právneho úkonu a podpisy zmluvných strán sú na rovnakej listine.
-	faktúra,
-	dodací list alebo preberací protokol vrátane podpisu osoby príjemcu potvrdzujúci prevzatie a dátum prevzatia,
-	bankový výpis (originál alebo overená kópia), resp. výdavkový pokladničný doklad (originál alebo overená kópia) dokumentujúci reálnu úhradu,

4.2.6  Poštovné a telekomunikačné poplatky
	
- podací lístok alebo výpis z podacieho hárku s adresami,
- faktúra,
- písomná zmluva,
- spôsob výpočtu oprávnenej výšky výdavku (ak je relevantné),
- bankový výpis (originál alebo overená kópia), resp. výdavkový pokladničný doklad (originál alebo overená kópia) dokumentujúci reálnu úhradu.

4.2.7  Ostatné výdavky

- písomná dokumentácia k verejnému obstarávaniu (ak relevantné v zmysle Zmluvy alebo schémy pomoci),
- písomná objednávka alebo písomná zmluva,
- prezenčné listiny (ak relevantné - napr. knihy pre frekventantov),
- faktúra,
- dodací list, resp. preberací protokol vrátane podpisu osoby prijímateľa potvrdzujúci prevzatie a dátum prevzatia,
- pokladničný blok (blok ERP),
- bankový výpis (originál alebo overená kópia), resp. výdavkový pokladničný doklad (originál alebo overená kópia) dokumentujúci reálnu úhradu.

5. Hospodárenie s finančnými prostriedkami určenými na riešenie projektu

	S finančnými prostriedkami určenými na riešenie projektu sa hospodári v súlade so zmluvou a jej dodatkami, ako aj s metodickými pokynmi a usmerneniami poskytovateľa.
V prípade, ak dôjde k porušeniu zmluvných podmienok pri použití finančných prostriedkov, ministerstvo bude postupovať v zmysle uzatvorenej zmluvy, čl. V. Sankcie.

5.1.  Použitie nevyčerpaných finančných prostriedkov v nasledujúcich rozpočtových rokoch

Bežné výdavky - Prenos finančných prostriedkov pridelených pred 1.10. rozpočtového roka, ktoré neboli k 31.12. vyčerpané, nie je povolený. 
	
5.2. Postup príjemcu pri prevode finančných prostriedkov do štátneho rozpočtu

Povinné vrátenie finančných prostriedkov do štátneho rozpočtu vykonáva príjemca  prostredníctvom ministerstva nasledovne:

Nevyčerpané finančné prostriedky dotácie, bežné aj kapitálové, je príjemca povinný vrátiť do 30 kalendárnych dní po ukončení príslušného zúčtovacieho obdobia.
•	Ak ich príjemca vráti v tom istom roku, v ktorom ich od ministerstva prijal, je povinný ich vrátiť na ten istý výdavkový účet, z ktorého podporu prijal.
       Číslo účtu: 7000171215/8180
•	Ak ich príjemca vráti v nasledujúcom roku, vráti ich na príjmový účet ministerstva.
       Číslo účtu: 7000190328/8180

Výnosy z úročených účtov pri ročnom zúčtovaní je príjemca povinný odviesť ministerstvu do 31.1. nasledujúceho kalendárneho roka na príjmový účet ministerstva, pri záverečnom zúčtovaní k termínu zúčtovania so štátnym rozpočtom stanovenom v zmluve. 
             Číslo účtu: 7000171178/8180 

Pokuty uložené za porušenie zmluvných podmienok alebo ustanovení  zákona č. 523/2004 Z. z. pri použití finančných prostriedkov je príjemca povinný uhradiť poskytovateľovi na príjmový účet. 
             Číslo účtu: 7000171127/8180

V peňažnom styku je potrebné použiť nasledovné symboly:

Konštantný symbol (KS):
8548: vratky Ministerstva obrany SR
Variabilný symbol (VS):     Uvádza sa IČO príjemcu.
Správa pre prijímateľa:  Uvádza sa kód projektu a názov organizácie.

Príjemca je povinný bezprostredne po vykonaní platby formou avíza písomne informovať poskytovateľa o vykonanej platbe, kde uvedie:
•	kód projektu, ktorého sa platba týka, sumu a druh finančných prostriedkov (KV – kapitálové výdavky, BV – bežné výdavky),
•	názov organizácie,
•	číslo účtu, z ktorého bola platba vykonaná,
•	dôvod vykonanej platby, napr. výnosy, nevyčerpané finančné prostriedky,
•	na aké číslo účtu bola platba poukázaná a dátum poukázania.

V prípade, že bola zrealizovaná jedna sumárna platba za viac projektov, žiadateľ v avíze rozpíše výšku vrátených finančných prostriedkov podľa kódu projektu vo vyššie uvedenej štruktúre.

5.3. Zúčtovanie finančných vzťahov  so štátnym rozpočtom

Zúčtovanie finančných vzťahov so štátnym rozpočtom sa vykonáva podľa  § 8a  ods. 7  zákona  č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov na základe platného pokynu Ministerstva financií SR. 

Príjemca, okrem verejnej vysokej školy, vykoná finančné zúčtovanie sa na formulári „Finančné zúčtovanie za rok xxxx“ predložením poskytovateľovi v termíne určenom v platnom pokyne Ministerstva financií SR. 

Príjemca – verejná vysoká škola vykoná finančné zúčtovanie sa na formulári „Finančné zúčtovanie za rok xxxx“ predložením poskytovateľovi do termínu 30 dní po ukončení vykonania projektu.

7. Predkladanie ročnej správy o vykonaní projektu

V zmysle znenia Zmluvy o poskytnutí dotácie príjemca predkladá:

A. ročnú správu do 31.01. nasledujúceho kalendárneho roka;
B. Za správnosť údajov uvedených v ročnej správe v plnej miere zodpovedá príjemca dotácie v zmysle zmluvných podmienok.
C. Ročná správa pozostáva z týchto častí:
1. Odborná časť správy .
2. Výstupy projektu .
3. Finančná časť správy. 

Pri čerpaní finančných prostriedkov a vypracovaní finančnej časti správy sa postupuje najmä v zmysle Zmluvy a jej príloh. Prvotné doklady preukazujúce čerpanie finančných prostriedkov k finančnej správe nie je potrebné prikladať.